**Preludiu autumnal**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A mai trecut un anotimp prin noi,

Cutreierând prin nevăzute breşe,

Şi dacă ieri ne-mbujorau cireşe,

Ne şiroiesc acum în suflet ploi.

Ne-au triluit amiezi cu ciocârlii

Pe săgetări de rândunici măiestre,

Şi-acum ne dor albastrele ferestre

Prin care fug cocorii cenuşii.

Şi calendarul fâlfâie zbârlit

În aşteptarea argintatei brume,

Şi-n întomnarea coborând pe lume

Mă simt aşa, deodată, stingherit.

Însă mă scutur de acest tablou

Ce mă îndeamnă la melancolie,

Şi-mi zic, vibrând, că toamna-i bogăţie,

Cu-nţelepciune bonus, sau...cadou.

Şi,-nseninat în universul meu,

Îngenunchez pe frunze, strigând: Doamne,

Dă-mi bucuria iminentei toamne

Ca dar divin, căci Tu eşti Dumnezeu!

Simion Felix Marţian

Vulcan, 29 august 2018